సమస్యల పరిష్కారం కోసం రాష్ట్రవ్యాప్తంగా నేడు జర్నలిస్టుల ధర్నా
- టిడబ్ల్యూజెఎఫ్‌
నవతెలంగాణ బ్యూరో-హైదరాబాద్‌
         జర్నలిస్టుల సమస్యల పరిష్కారం కోసం సోమవారం రాష్ట్రవ్యాప్తంగా అన్ని జిల్లా కలెక్టరేట్ల వద్ద ధర్నాలు నిర్వహించనున్నట్లు తెలంగాణ వర్కింగ్‌ జర్నలిస్టుల సమాఖ్య(టిడబ్ల్యూజెఎఫ్‌) రాష్ట్ర కమిటీ ప్రకటించింది. ఆ సంఘం రాష్ట్ర అధ్యక్షులు ఎం.సోమయ్య, ప్రధానకార్యదర్శి బి.బసవపున్నయ్య ఈ మేరకు ఒక ప్రకటన విడుదల చేశారు. దీర్ఘకాలికంగా పెండింగ్‌లో ఉన్న సమస్యలను పరిష్కరించాలని గత ఏడాది కాలంలో తెలంగాణ ప్రభుత్వాన్ని కోరుతున్నామని అన్నారు. అక్రిడిటేషన్లు, హెల్త్‌కార్డులు, ఇళ్లస్థలాలు, వేతన సవరణ, తదితర సమస్యలపై ప్రభుత్వం స్పందించాలని విజ్ఞప్తి చేశారు.
గత ఎనిమిదేళ్లుగా కొనసాగిన ఆరోగ్య పథకాన్ని కొనసాగించకపోవడం సరికాదన్నారు. సంక్షేమానికి రూ. 10 కోట్లు కేటాయించినప్పటికీ తక్షణం వాడుకోవడానికి వీల్లేకుండా నిబంధనలు రూపొందించారని అన్నారు. హెల్త్‌కార్డులు లేక రాష్ట్రంలో గత ఏడాది కాలంలో దాదాపు 80 మందికిపైగా జర్నలిస్టులు చనిపోయారని వివరించారు. దీంతో వారి కుటుంబాలు రోడ్డునపడ్డాయని ఆవేదన వ్యక్తం చేశారు. తెలంగాణ ఉద్యమంలో కీలకపాత్ర పోషించిన జర్నలిస్టుల పట్ల ప్రభుత్వం అలక్ష్యంగా ఉందన్నారు. ఒక్క సమస్యా పరిష్కారం కాలేదని ఆవేదన వ్యక్తం చేశారు. ఈ నేపథ్యంలో సోమవారం హైదరాబాద్‌లోని మాసాబ్‌ట్యాంక్‌ వద్దగల సమాచార భవన్‌ (ఐ అండ్‌ పిఆర్‌ ఆఫీసు) తోపాటు అన్ని జిల్లా కలెక్టరేట్ల వద్ద ధర్నాలు నిర్వహించనున్నట్లు తెలిపారు. ఈ ఆందోళనా కార్యక్రమాల్లో జర్నలిస్టులు, సిబ్బంది భారీగా పాల్గొని విజయవంతం చేయాలని వారు కోరారు.
మీ స్నేహితులకు రికమెండ్ చెయ్యండి